Τρόπαια Συμμετοχική

Η Τρόπαια Συμμετοχική είναι όμιλος επιχειρήσεων, που ιδρύθηκε το 1971 από τους αδελφούς Παπαγεωργίου με την ονομασία Sanyo Hellas, και με σκοπό την αντιπροσώπευση των προϊόντων της ομώνυμης ιαπωνικής εταιρείας για την Ελλάδα.

Το 1998 μετατράπηκε σε εταιρεία συμμετοχών και στις 15 Νοεμβρίου 2013 άλλαξε η επωνυμία του σε Τρόπαια (βασισμένη στον τόπο γέννησης των ιδρυτών του), λόγω της "μη εμπορικής ύπαρξης του προηγούμενου τίτλου που συνεχίζει ωστόσο να δραστηριοποιείται στις ίδιες κατηγορίες προϊόντων".

Ιστορικό
Το 1982, η εταιρεία ανέλαβε την αντιπροσωπεία της Ιταλικής εταιρείας οικιακών συσκευών Indesit, ενώ δέκα χρόνια μετά ανέλαβε και την αντιπροσωπεία της Γερμανικής Küppersbusch. Έχει αντιπροσωπεύσει επίσης τις εταιρείες Gibson Appliance, Vestfrost, Polti, Fujitech και Maytag. Το 1991, εισήχθη στο Χρηματιστήριο Αθηνών.

Το 1986, ιδρύθηκε η εταιρεία του ομίλου ονόματι Bartex (μετέπειτα Sanyo Hellas Trading Εμπορική), με αντικείμενο την διαχείριση επιχειρήσεων στον τομέα του real estate. Ανέλαβε την οργάνωση του εμπορικού κέντρου Avenue. Το 1998 κυκλοφορεί ελληνική διαφήμιση σταθερών τηλεφώνων Sanyo, με πρωταγωνιστή τον ηθοποιό Παύλο Χαϊκάλη. Τον Φεβρουάριο του 1996, η Τρόπαια ίδρυσε την αλυσίδα καταστημάτων Club Electric, ενώ δέκα μήνες μετά (23 Δεκεμβρίου), ιδρύθηκε η θυγατρική εταιρεία Κοινότητα, η οποία έμελλε να αναλάβει το 2003 την λειτουργία τετράστερου ξενοδοχείου ονόματι Arcadia Hotel, στην περιοχή Ασωμάτων στην Κομοτηνή.

Στις 9 Φεβρουαρίου του 1998, ιδρύθηκε η SanyoCom, εταιρεία προώθησης τηλεπικοινωνιακών υπηρεσιών και προϊόντων των εταιρειών Otenet/Cosmote, Panafon και Telestet με αλυσίδα καταστημάτων. Από το 1999, η Τρόπαια είχε συμμετοχή και στις εταιρείες μεταλλουργίας Τζιρακιάν (με 0,3%) και της πτωχευμένης από το 2016 ΑΛΜΑΚΟ Αλουμίνια Μακεδονίας.

Στις 15 Απριλίου 2002, εκδόθηκε δελτίο τύπου με το οποίο η Τρόπαια ανακοινώνει την ένταξη της αλυσίδας Ράδιο Κορασίδη στην μετοχική σύνθεση κατά 55%, και την διαχείριση της Club Electric, ενώ στις 24 Ιουλίου 2003, αποφασίστηκε η απορρόφηση της Club Electric από τη SanyoCom και η πλήρης απεμπλοκή από τη λιανική πώληση στον κλάδο των ηλεκτρικών συσκευών. Τον Μάιο του 2008, συγχωνεύτηκε η Sanyo Hellas Εμπορική, η οποία ανέλαβε την διανομή ηλεκτρικών προϊόντων των προηγουμένως αναφερόμενων εταιρειών ηλεκτρικών συσκευών, με την SanyoCom. Το 2014, αριθμούνταν 45 καταστήματα της τελευταίας πανελλαδικά.

Στις 28 Ιανουαρίου 2000 ιδρύθηκε η θυγατρική Silicon Technologies, αντιπροσωπεία της Αμερικανικής κατασκευαστικής εταιρείας Silicon Graphics. Μια από τις πρώτες επιχειρήσεις της εταιρείας ήταν η παραγωγή σκηνικού εικονικής πραγματικότητας για την παρουσίαση των αποτελεσμάτων των βουλευτικών εκλογών του 2000 στην ΕΡΤ. Τέθηκε υπό λύση και εκκαθάριση εφτά χρόνια αργότερα.

Το Σάββατο 10 Ιουλίου 2000 ιδρύθηκαν οι θυγατρικές Eurosan για την κατασκευή άγραφων CD-R και DVD, καθώς και κουτιών jewel boxes για οπτικούς δίσκους γενικότερα, και Alpha Disc, με σκοπό την κατασκευή masters για DVD και CD. Η Τρόπαια ίδρυσε επίσης την ίδια ημέρα την Pascard, με σκοπό την αύξηση παραγωγής έξυπνων καρτών από την Μέλλον (νυν Arcadia Technologies). Το 2013, η Eurosan κήρυξε πτώχευση η οποία απορρίφθηκε ενώ το 2018 τέθηκε σε προσωρινή διοίκηση.

Η Τρόπαια εισήχθη το 2000 στον ναυτιλιακό τομέα, συμμετέχοντας σε κοινοπραξία σημαντικών Ελλήνων επιχειρηματιών και προχωρώντας στην απόκτηση σημαντικού ποσοστού συμμετοχής στην Δανέζικη ναυτιλιακή εταιρεία Torm, μέσω της θυγατρικής Exploinvest η οποία το 2002, συμμετείχε και στην εκμετάλλευση κοιτασμάτων φυσικού αερίου στην Ουκρανία, μαζί με την Αμερικάνικη εταιρία C & A Group. Το 2003, η Τρόπαια προέβη σε πώληση του ποσοστού συμμετοχής που κατείχε μέσω της Exploinvest στην Δανέζικη. Η Exploinvest διέκοψε την λειτουργία της το 2003.

Στις 21 Ιουλίου του 2006, ανακοινώθηκε ότι η Τρόπαια σύναψε συμφωνία για την συμμετοχή της στην κυπριακή εταιρεία Εξέλιξη Επενδυτική Δημόσια Λίμιτεδ, που είχε τότε εισαχθεί στο Χρηματιστήριο Αξιών Κύπρου. Τον Μάρτιο του 2015, η θυγατρική της τελευταίας, η Gortynia Shipping, πούλησε πλοίο της έναντι τεσσάρων εκατομμυρίων δολαρίων. Η εταιρεία Emerging Capital, απέκτησε τον Ιούλιο του 2019 από την Τρόπαια μετοχές που αντιστοιχούν σε ποσοστό 70% των συνολικών μετοχών της Εξέλιξη.

Η Τρόπαια έχει συμμετάσχει στην μετοχική σύνθεση άλλων εταιρειών. Τον Οκτώβριο του 1999, απέκτησε το 22% των μετοχών της πρώην Ελληνικής αντιπροσωπίας των Nintendo και Navigon, την Nortec, ενώ τον Ιούλιο του 2004, απέκτησε και άλλο ποσοστό 18% των μετοχών της. Η Τρόπαια κατείχε επίσης το 35,998% της αδελφικής Nortec Eurasia. Τον Νοέμβριο του 1999, η Τρόπαια εξαγόρασε το 50% της Voicenet, εταιρείας υπηρεσιών τηλεφωνίας.

Τον Νοέμβριο του 2006, πωλήθηκε το 24% των μετοχών που κατείχε στην Μαγνητική Τομογραφία που είχε αποκτήσει τον Φεβρουάριο του 1999, λόγω της τιμής του λεγόμενου ποσοστού και του τρόπου πώλησής του ενώ τον Μάιο του 2008, η Otenet απέκτησε το 100% της Voicenet, στην οποία είχε τότε η Τρόπαια σύνολο συμμετοχής 15,93%, έναντι 1,3 εκατομμυρίων ευρώ.

Το 2008, η Τρόπαια μεταβίβασε το 40% των μετόχων της ΑΛΜΑΚΟ που είχε αποκτήσει, προς την Αλέξανδρος Ζαχαριάδης Αλουμίνια, έναντι 5,5 εκατομμυρίων ευρώ. Τον Δεκέμβριο του 2010, η Τρόπαια αποφάσισε να διαγράψει τη συμμετοχή της, με ποσοστό 30%, στο μετοχικό κεφάλαιο της εταιρείας Μουσικοεκδοτική ΑΕΒΕ, λόγω της λύσης της τελευταίας.

Την τελευταία δεκαετία, η Τρόπαια έχει βρεθεί σε καθοδική πορεία. Τα έσοδα του ομίλου το πρώτο εξάμηνο του 2013 διαμορφώθηκαν στα 3,6 εκατομμύρια ευρώ έναντι των 5 εκατομμυρίων κατά το αντίστοιχο εξάμηνο του 2012, εν μέρει λόγω της παύσης διαχείρισης των μη ιδιόκτητων ακινήτων του Avenue, καθώς και των μειώσεων που είχαν υποστεί τα μισθώματα λόγω της συνεχιζόμενης οικονομικής κρίσης. Τα ενοποιημένα κέρδη και ζημίες προ φόρων, χρηματοδοτικών και επενδυτικών αποτελεσμάτων και αποσβέσεων διαμορφώθηκαν σε ζημίες 1,98 εκατομμυρίων ευρώ έναντι ζημιών 7,57 εκατομμυρίων ευρώ κατά το πρώτο εξάμηνο του 2012.

Οι ενοποιημένες ζημίες του ομίλου μετά από φόρους, διαμορφώθηκαν σε 17,7 εκατομμύρια ευρώ έναντι 9,7 εκατομμυρίων κατά το πρώτο εξάμηνο του 2012. Η επιβάρυνση οφειλόταν κυρίως στην απομείωση της αξίας περιουσιακών στοιχείων του ομίλου βάσει μελέτης ανεξάρτητου εκτιμητή. Σε επίπεδο μητρικής, τα αποτελέσματα προ φόρων διαμορφώθηκαν σε ζημίες 12,39 εκατομμυρίων ευρώ έναντι κερδών 1,03 εκατομμυρίων κατά το αντίστοιχο εξάμηνο του 2012. Όπως αποδεικνύουν και νεότερα στοιχεία του ομίλου στα τέλη του 2018, η κατάσταση υπό την οποία λειτουργεί σήμερα βασίζεται σε οφειλές ύψους 14,1 εκατομμυρίων ευρώ σε προμηθευτές, εκ των οποίων τα 12,4 είναι προς το Δημόσιο, ζημιών 655 χιλιάδων ευρώ (με ταμειακά διαθέσιμα 488 χιλιάδων), μείωσης τζίρου, συνεχών reverse split με αρνητική επίδραση στους μετόχους μειοψηφίας, και αδυναμίας αναδιάρθρωσης δανείων (ενός από των οποίων χρησιμοποιήθηκε για την επέκταση του εμπορικού κέντρου Avenue) με τις πιστώτριες τράπεζες. Αξιοσημείωτη είναι η καταγγελία της Eurobank περί δανειακής σύμβασης με τον όμιλο. Παρά την εν μέρει ανάκαμψη του ομίλου βάσει των παραπάνω, όπως υποστηρίζει ο ίδιος, "δεν είναι δυνατόν να υπάρξει οποιαδήποτε εξέλιξη για την ανάκαμψη του."

Στις 8 Δεκεμβρίου 2021, ξεκίνησε ο πλειστηριασμός για την ιστορική πρώην έδρα της Τρόπαια, στο 12o χιλιόμετρο Εθνικής Οδού Αθηνών-Λαμίας, στην Μεταμόρφωση.

Ιδιόκτητες επιχειρήσεις

Avenue
Το Avenue πρόκειται για μετονομασία του εμπορικού κέντρου της Τρόπαια, η οποία επίσης έφερε ιδιοκτήτρια της έκτασης του, που εγκαινιάστηκε το 1999 υπό την ονομασία Sanyo Continent Mall, και αποτέλεσε κοινοπραξία με την Carrefour. Βασικοί μισθωτές αυτού του κέντρου ήταν οι εταιρείες Carrefour, Jumbo και H&M. Με την μετονομασία αυτή τον Μάιο του 2007, προστέθηκαν στον χώρο 20.000 τετραγωνικών μέτρων του εμπορικού άλλα 6.500, φιλοξενώντας 50 ακόμη καταστήματα· το εμβαδόν των κτιριακών εγκαταστάσεων είναι 22.000 τετραγωνικά μέτρα.

Την 1η Ιανουαρίου 2013, η Τρόπαια αποφάσισε να αποσυρθεί από τη διαχείριση των μη ιδιόκτητων ακινήτων της με αποτέλεσμα, τα έσοδα από τα ενοίκια, που συνεπάγεται με μείωση εσόδων του ομίλου γενικότερα. Στις 19 Δεκεμβρίου 2018, έλαβε μέρος ηλεκτρονικός διαγωνισμός από τις πιστώτριες τράπεζες Πειραιώς και Eurobank για το εμπορικό κέντρο, βγαίνοντας τμηματικά σε πλειστηριασμό για τίμημα 18,4 εκατομμυρίων ευρώ, καθώς η Τρόπαια δεν τήρησε τους όρους ομολογιακού δανείου, ύψους 12 εκ. ευρώ.

Η εκποίηση αυτή δεν έφερε αποτελέσματα, και η διαδικασία επαναλήφθηκε με το Avenue να εκπλειστηριάζεται σε δύο ομάδες ακινήτων: η μία από αυτές είχε επισπεύδουσα την Eurobank και συνολική τιμή εκκίνησης 8,9 εκατ. ευρώ και δέκα καταστήματα, ενώ η δεύτερη, την τράπεζα Πειραιώς με τιμή εκκίνησης περίπου 9,5 εκατομμύρια ευρώ και οκτώ καταστήματα. Η διεύθυνση του εμπορικού κέντρου έκανε λόγο για "τραπεζική διαδικασία ρύθμισης κόκκινων δανείων που δημιουργήθηκαν με εγγύηση ένα μικρό μέρος των ιδιοκτησιών του Εμπορικού Κέντρου [...] το 4.3%". Τον Ιούλιο του 2019, η Τρόπαια πούλησε το ποσοστό 3,5% των μετοχών που κατείχε στην Τζιρακιάν.

Arcadia

Η Arcadia Group of Companies αποτελούσε ομάδα εταιριών που άνηκαν στην Τρόπαια. Συγκεκριμένα, οι εταιρείες που την διείπαν ήταν οι:
Arcadia Technologies – παραγωγή έξυπνων και τηλεφωνικών καρτών, εγγράψιμων DVD, CD και βιντεοκασετών. Ιδρύθηκε στις 24 Αυγούστου 1999 με την ονομασία Μέλλον, και έναν χρόνο αργότερα, άλλαξε την ονομασία της σε Arcadia Technologies.
Arcadia Digital – παραγωγή και εμπορευματοποίηση εγγεγραμμένων και εγγράψιμων CD και DVD.
Arcadia Masters – authoring και mastering για DVD, CD και VCD. Απορρόφησε τις Arcadia Digital και Arcadia Technologies τον Οκτώβριο του 2007, και μετονομάστηκε στην τωρινή Arcadia Α.Β.Ε.Ε.
Arcadia Alfa Studios – κοινοπραξία των Arcadia Group of Companies και Studio Alfa. Ιδρύθηκε στις 6 Σεπτεμβρίου 2001.
Arcadia Entertainment – παραγωγή σειρών για λογαριασμό των σταθμών ΑΝΤ1 (Εγκλήματα, Χάρρυ Κλυνν Show) και Mega Channel (Απών, Βίος Ανθόσπαρτος) και ταινιών, υπό την ηγεσία του επιχειρηματία Νίκου Βεργέτη. Αναλάμβανε επίσης την διανομή παραγωγών του εξωτερικού καθώς και πολύγλωσσων ντοκιμαντέρ του Παύλου Πισσάνου. Οι φίρμες Video Elit και Joy Video χρησιμοποιήθηκαν για πολλές από τις κυκλοφορίες της, ενώ η δισκογραφική εταιρεία Alpha Records και οι τηλεοπτικοί σταθμοί 0-6 και Βεργίνα TV ασχολήθηκαν επίσης με την διανομή τους· διανέμονται σήμερα από τον ίδιο τον Βεργέτη. Όσον αφορά παιδικές παραγωγές, διένειμε ταινίες και σειρές των Whamo Entertainment και Mondo TV, και άνιμε, ενώ πολλές από τις κυκλοφορίες αυτές έφεραν εξώφυλλα ζωγραφισμένα από τον Μιχάλη Βενετούλια.
Arcadia Audiovisual – Παραγωγή και εμπορευματοποίηση CD.
Arcadia Media – DVD authoring, εφαρμογές βίντεο (υποτιτλισμός, μεταγλώττιση, μοντάζ) και γραφιστικές τέχνες. Ήταν θυγατρική της Arcadia Entertainment μέχρι το 2008, και προηγουμένως με την τότε επίσης θυγατρική Lynx Productions, ενώ ανέλαβε την συμπαραγωγή εκπομπών όπως το Πρωταγωνιστές με τον Σταύρο Θεοδωράκη, Οι Νέοι Φάκελοι με τον Αλέξη Παπαχελά, Έλλη με την Έλλη Στάη, Ρεπορτάζ χωρίς Σύνορα με τον Στέλιο Κούλογλου, Έρευνα με τον Παύλο Τσίμα, και 42 Λεπτά με την Μάρα Ζαχαρέα. Ιδρύθηκε στις 20 Μαρτίου 2003, από τον συνιδρυτή της Lynx, Γιάννη Κώστα, και η οποία Lynx εντάχθηκε με συγχώνευση στη Stefi.
Arcadia Printing – Γραφιστικές τέχνες.
Cine-TV-Video Productions – Μεταγλώττιση και υποτιτλισμός. Τέθηκε υπό λύση και εκκαθάριση το 2006.

Οι εταιρείες Arcadia Masters (νυν Arcadia Α.Β.Ε.Ε.) και Arcadia Audiovisual, και το εργοστάσιό τους στην Βιομηχανική Περιοχή Κομοτηνής σταμάτησαν τις δραστηριότητές τους τον Φεβρουάριο του 2009, με την Eurosan να τις αντικαθιστά θεωρητικά.

Παραπομπές

Εταιρείες ιδρυθείσες στα 1970s
Εταιρείες ιδρυθείσες στα 1980s
Εταιρείες ιδρυθείσες στα 1990s
Εταιρείες ιδρυθείσες στα 2000s
Ελληνικές επιχειρήσεις
Ελληνικές βιομηχανίες
Ελληνικές εταιρίες παραγωγής ταινιών
Εταιρείες διανομής ταινιών
Εμπορικά κέντρα στην Αθήνα